**ELŐTERJESZTÉS**

**Szombathely Megyei Jogú Város Közgyűlése**

**2025. szeptember 29-i ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. szeptember 16-án** aVárosháza Eszter teremében 11 személynek olvastam fel az állampolgársági eskü szövegét, majd az aláírást követően átadtam az állampolgárságról szóló okiratot.

Ezen a napon az ELTE Bolyai János Gyakorló Általános Iskola és Gimnázium nagy tornatermében a Waberer’s World Cup 2025. Fig World Mag And Wag Challenge Cup torna világkupáról tartottam sajtótájékoztatót a kétszeres olimpiai bajnok Magyar Zoltánnal, az olimpiai bajnok Berki Krisztiánnal, valamint a szombathelyi Európa-bajnok Dévai Boglárkával.

**Szeptember 16-án** dr. Horváth Attila alpolgármester úr fogadóórát tartott az Oladi Nyugdíjas Klubban.

**Szeptember 17-ére** hívtam össze a Civil Fórumot az Eszter terembe, amin részt vett Horváth Soma alpolgármester úr is.

**Szeptember 17-én** Bokányi Adrienn tanácsnok asszony az Állatvédelmi Témahetet és az állatvédelem-pedagógiát népszerűsítő Pedagógus Roadshow-n mondott köszöntőbeszédet a Szombathelyi Csicsergő Bölcsődében.

**Szeptember 18-án** a 2025. évi Születések Fája elültetésén a Csónakázótó szigetén köszöntöttem a résztvevőket, majd a szülőkkel közösen elültettük az idei születések fáját, egy ezüst hársfát.

**Szeptember 18-án** Németh Ákos tanácsnok úr a Vas Vármegyei Önkormányzati Hivatal CLIMATE és Gov4Water Interreg Europe Programban megvalósuló projektek közös Stakeholder találkozóján vett részt.

**Szeptember 19-én** a Felsőbbfokú Tanulmányok Intézete (IASK) által szervezett XI. Nemzetközi Kraft Konferencián a Város és Régió - Együttműködés a jövőért címet viselő kerekasztal-beszélgetésen vettem részt Bokányi Adrienn tanácsnok asszonnyal, aki a Szombathely2030 fejlesztési modellről és partnerségről tartott előadást.

Ezen a napon Németh Ákos tanácsnok úr nyitotta meg az 53. Díszmadárkiállítást a Kámoni Arborétumban.

**Szeptember 20-án** a Fut a város! rendezvényt indítottam el a Fő téren, majd a polgármesteri irodában köszöntöttem a 2 km-es távon futókat, akik a Városházán, így a polgármesteri irodán is átfutottak. Az eseményen részt vett dr. László Győző, dr. Horváth Attila és Horváth Soma alpolgármesterek, valamint Bokányi Adrienn és Németh Ákos tanácsnokok.

Ezen a napon dr. László Győző alpolgármester úr részt vett a Herényi Közösségi Napokon.

**Szeptember 20-án** dr. Horváth Attila alpolgármester úr az Olad Városrészért Egyesület szervezésében szemétszedésen vett részt, melynek keretében Olad városrész környezetét tisztították meg.

Ezen a napon Horváth Soma alpolgármester úr köszöntötte a megjelenteket a Derkovits Városrészért Egyesület által szervezett családi napon, melyen dr. László Győző és dr. Horváth Attila alpolgármesterek is részt vettek.

**Szeptember 20-án** Bokányi Adrienn tanácsnok asszony a XXV. ISIS Dance Open – Alpok-Dent Kupát nyitotta meg az AGORA Művelődési és Sportházban.

**Szeptember 22. és 25.** között dr. László Győző alpolgármester úr a WeGenerate Projekt keretében projekttalálkozón vett részt Bokányi Adrienn tanácsnok asszonnyal közösen Tampere városában, Finnországban.

**Szeptember 22-én** Németh Ákos tanácsnok úr sajtótájékoztatón vett részt az autómentes nappal kapcsolatban.

E napon Szuhai Viktor tanácsnok úr a Szombathelyi Reguly Antal Nyelvoktató Nemzetiségi Általános Iskolában a Német Nemzetiségi Önkormányzat ülésén, majd a Szlovén Filmnapok megnyitóján vett részt az Agora Savaria Filmszínházban.

**Szeptember 24-én** a Magyar Önkormányzatok Szövetsége által szervezett Magyar Önkormányzatok Napja ünnepi konferenciát megelőző partneri vacsorán vettem részt Gödöllőn, a MÖSZ elnökség tagjaival, a jelentősebb tagönkormányzatok polgármestereivel és a szövetség támogató partnereivel közösen. Majd másnap előadást tartottam az ünnepi konferencián.

**Szeptember 24-én** dr. Horváth Attila alpolgármester úr részt vett a Schaeffler Savaria Kft. duális képzésének 20 éves fennállása alkalmából szervezett ünnepi rendezvényen. Az eseményen az ünnepi beszédek keretében alpolgármester úr is felszólalt.

**Szeptember 24-én** Horváth Soma alpolgármester úr köszöntőbeszédet mondott a Szombathelyi Művészeti Szakgimnázium és Technikum képző- és iparművészeti tagozatának 2024–2025-ben készült munkáiból nyílt kiállításon, a Szombathelyi Képtárban.

**Szeptember 25-én** dr. Horváth Attila alpolgármester úr részt vett a Városháza I. emeleti nagytermében megtartott a MÁK által, a TOP Plusz forrásból finanszírozott ESZA projektekkel kapcsolatos tájékoztatáson. Ez az alkalom egyben munkacsoport megbeszéléseket is jelentett.

**Szeptember 25-én** Horváth Soma alpolgármester úr részt vett az Életünk lapszámbemutatóján, a szombathelyi Berzsenyi Dániel Könyvtárban.

**Szeptember 26-án** a Remény szólamai elnevezésű VOX Savariae Ökumenikus Vegyeskar által a Savaria Szimfonikus Zenekar, ill. a Güssingi Városi Kórus közreműködésével szervezett 15. jubileumi jótékonysági koncertről szóló sajtótájékoztatón vettem részt a Sarlós Boldogasszony Székesegyházban.

**Szeptember 26-án** Dr. László Győző alpolgármester úr az ELTE SEK BDPK Biológiai Tanszékének 40 éves évfordulóján köszöntötte a résztvevőket.

**Szeptember 26-án** Dr. Horváth Attila alpolgármester részt vett a Vas Vármegyei Kereskedelmi és Iparkamara szervezésében megrendezett ÖKO-EXPO megnyitóján, amin Németh Ákos tanácsnok úr is részt vett.

**Szeptember 26-án** Németh Ákos tanácsnok önkéntes szemétszedésen vett részt a Gyöngyös-parton, a Százhold parknál.

**Szeptember 27-én** a Haladás 1919 Labdarúgó Kft. jövőjével kapcsolatos sajtótájékoztatón vettem részt a Haladás Sportkomplexumban.

**Szeptember 27-én** Dr. László Győző alpolgármester úr és Kelemen Krisztián tanácsnok úr a Waberer’s World Cup 2025. Fig World Mag And Wag Challenge Cup torna világkupán adott át díjakat. Az eseményen dr. Horváth Attila alpolgármester úr is részt vett.

**Szeptember 27-én** Kelemen Krisztián tanácsnok úr részt vett a Söptei úti volt határőr-laktanya főbejáratánál tartott megemlékezésen, amelyen koszorút helyezett el az emléktáblánál és a határőrök kopjafájánál.

**Szeptember 28 -án** Bokányi Adrienn tanácsnok asszony a Waberer’s World Cup 2025. Fig World Mag And Wag Challenge Cup torna világkupán adott át díjakat.

**1.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2025. június 17. – szeptember 22. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet** | |
| 1. a személyi térítési díj összegének megállapítása, ha a kötelezett az intézményvezető döntésének jogszerűségét vitatja, vagy méltányosságból annak csökkentését, illetve elengedését kéri | 19 |
| **A helyiségbérlet szabályairól szóló 17/2006. (V.25.) önkormányzati rendelet** | |
| 1. bérlő kijelölése | 16 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. Nyugdíjas Bérlők Házában bérlőkijelölés | 6 |
| 1. MOP-Házban elhelyezésre kerülő szálláshasználó kijelölése | 1 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 94 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 21 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 214 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 24 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 2975 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 60 |
| 1. településképi vélemény | 10 |
| **Szent Márton Esélyegyenlőségi Támogatási Program működtetéséről szóló 1/2018. (II.21.) önkormányzati rendelet** | |
| 1. pontszám megállapítása | 2 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** | |
| 1. az ajánlatkérő nevében a közbeszerzési eljárást lezáró döntés meghozatala | 8 |
| **Az önkormányzat 2025. évi költségvetéséről szóló 4/2025. (II.28.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 11 |
| 1. kisösszegű követelés, felszámolási eljárás alá vont gazdálkodóval szemben fennálló meg nem térült követelés, végrehajtási eljárások során behajthatatlanná vált, valamint bírósági döntéssel vagy egyéb dokumentummal alátámasztott behajthatatlan követelés törlésének engedélyezése | 1 |
| **Összesen:** | **3462** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 328 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**2.**

**Tisztelt Közgyűlés!**

I. A Szombathelyi Bartók Béla Zeneiskola Alapítvány azzal a kéréssel fordult hozzám, hogy támogassam a 2025. november 27-30. között megrendezésre kerülő XVIII. Koncz János Hegedűversenyt. A Bartók Béla Zeneiskola 1974. óta házigazdája a hegedűoktatás háromévenként ismétlődő országos tanulmányi versenyének, melynek megszervezése jelentős kiadásokkal jár. Ezt figyelembe véve a **Szombathelyi Bartók Béla Zeneiskola Alapítvány** részére a XVIII. Koncz János Hegedűverseny támogatására polgármesteri keretem terhére 200.000,- Ft összegű támogatást javasoltam.

II. A Városi Tanévnyitó Ünnepség évek óta Szombathely Városa szervezésében kerül lebonyolításra. Szombathely Megyei Jogú Város Önkormányzata Közgyűlésének Oktatási és Szociális Bizottsága 321/2016. (X.25.) OSzB számú határozata alapján a városi ünnepségeken résztvevő köznevelési intézmények közreműködését 100.000,-Ft összeggel támogatja az önkormányzat. 2025. évben a Városi Tanévnyitó Ünnepség a VVSzC Gépipari és Informatikai Technikum által került megrendezésre. Az előzőekre tekintettelaz **„Esélyt a gépiparisoknak” Alapítvány** a 100.000,- Ft összegű támogatási kérelmét benyújtotta. Az önkormányzat 2025. évi költségvetéséről szóló 4/2025. (II.28.) önkormányzati rendelet 11. § (6) bekezdés e) pontja alapján a Kulturális, Oktatási és Civil Bizottság a 125/2025. (IX.23.) KOCB. sz. határozatával egyetértett a „Városi pedagógus nap, tanévnyitó ünnepség” kiadási előirányzat fentiek szerinti felhasználásával.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

A fentiek alapján kérem a Tisztelt Közgyűlést, hogy az Alapítványok támogatásáról dönteni szíveskedjék.

**3.**

**Tisztelt Közgyűlés!**

Tájékoztatom a Tisztelt Közgyűlést, hogy Szombathely Megyei Jogú Város Önkormányzata 2025. január óta egyeztetéseket folytatott a Nemzeti Sportügynökség Nonprofit Zrt.-vel és a Haladás Sportkomplexum Fejlesztő Nonprofit Kft.-vel a Stadion használata tekintetében.

Az egyeztetések eredményeként született meg a döntés, hogy a Honvédelmi Minisztérium Sportért Felelős Államtitkársága a Haladás 1919 Labdarúgó Kft. részére, az általa működtetett labdarúgó csapat létesítmény használata érdekében 72.813.638,- Ft + ÁFA, azaz 92.473.321,- Ft támogatást biztosít.

Javaslom, hogy a Tisztelt Közgyűlés hatalmazza fel a Haladás 1919 Labdarúgó Kft. ügyvezetőjét a Stadion használata tekintetében Szolgáltatási szerződés megkötésére, amelyben a szolgáltatási díj a nyújtott támogatás mértékével azonos.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék!

**4.**

**Tisztelt Közgyűlés!**

A Vasi Tekesportért Alapítvány és a Nagymizdó SE azzal a kéréssel fordult Szombathely MJV Önkormányzatához, hogy Szombathely Nagymizdó SE néven szeretnék elnevezni a jelenleg Nagymizdó SE néven működő sportszervezetet.

Az Alapítvány két éve azzal a céllal kezdte el a VAOSZ Tekepálya üzemeltetését az Önkormányzattal megkötött Használatba-adási Megállapodásnak megfelelően, hogy a teke sportágat rendszeresen űző szombathelyi és környékbeli sportolók számára sportolási lehetőséget biztosítson. A szervezet a pálya fejlesztése mellett a sportág és a szombathelyi tekesport előrehaladását tűzte ki céljául.

Az 2024/2025-ös bajnoki szezon végén, az 1954 óta működő Nagymizdó SE-nél játékoshiány alakult ki. A következő szezonban a csapat önerőből már nem tudott elindulni, ezért Vasi Tekesportért Alapítvány javaslata alapján szükségessé vált a Szombathelyi Szabadidősport Szövetség szervezésében megvalósuló Városi Bajnokságban játszó amatőr versenyzők kettős játékengedéllyel történő átigazolása. Az átigazolások feltétele, hogy a Nagymizdó SE felvegye a város nevét és az idei bajnoki szezontól közös csapatként, Szombathely Nagymizdó SE elnevezéssel szerepeljenek az NB I.-es férfi tekebajnokság Nyugati-csoportjában. Az egyesület a bajnokságban a hazai mérkőzéseit a VAOSZ Tekepályán bonyolítja le.

A sportszervezet szeretné, ha a csapat tagjai a lakóhelyüket tudnák képviselni, ezzel is öregbítve Szombathely hírnevét.

A városnév használatának szabályairól szóló 16/1994. (VI.9.) önkormányzati rendelet értelmében a városnevet – amely kiterjed a város múltjával összefüggő és ezért annak elválaszthatatlan részét képező Szombathely névre is - eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A kérelmet a rendelet 3. § (3) bekezdése értelmében a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.

A Városstratégiai, Idegenforgalmi és Sport Bizottság a 2025. szeptember 23-i ülésén tárgyalta a kérelmet, és a 176/2025. (IX.22.) VISB számú határozatában javasolta a Közgyűlés számára a városnévhasználat engedélyezését.

Kérem a Tisztelt Közgyűlést, hogy a fentiek alapján a kérelmet megtárgyalni, és a határozati javaslatot elfogadni szíveskedjék.

**Szombathely, 2025. szeptember „ ”**

**/: Dr. Nemény András :/**

**I.**

**HATÁROZATI JAVASLAT**

**……/2025. (IX.29.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II./I**

**HATÁROZATI JAVASLAT**

**…./2025. (IX.29.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2025. évi költségvetéséről szóló 4/2025. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Szombathelyi Bartók Béla Zeneiskola Alapítvány részére 200.000,- Ft pénzeszköz átadásra kerüljön a XVIII. Koncz János Hegedűverseny támogatására.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. október 15. (2. pont vonatkozásában)

**II./ II**

**HATÁROZATI JAVASLAT**

**…./2025. (IX.29.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2025. évi költségvetéséről szóló 4/2025. (II.28.) önkormányzati rendelet 8. mellékletében meghatározott Városi pedagógusnap, tanévnyitó ünnepség tételsor terhére az „Esélyt a gépiparisoknak” Alapítványrészére a Városi Tanévnyitó Ünnepség költségeire 100.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2025. október 15. (2. pont vonatkozásában)

**III.**

**HATÁROZATI JAVASLAT**

**........../2025. (IX.29.) Kgy. sz. határozat**

1. Szombathely Megyei Jogú Város Közgyűlése a Haladás 1919 Labdarúgó Kft. részére, az általa működtetett labdarúgó csapat Stadion létesítmény használata érdekében a Honvédelmi Minisztérium Sportért Felelős Államtitkársága részéről nyújtott 92.473.321,- Ft támogatás biztosításáról szóló tájékoztatást tudomásul veszi.
2. A Közgyűlés felhatalmazza a Haladás 1919 Labdarúgó Kft. ügyvezetőjét a Stadion használata tekintetében Szolgáltatási szerződés megkötésére, amelyben a szolgáltatási díj a nyújtott támogatás mértékével azonos.

**Felelős:**  Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,

Keringer Zsolt, a társaság ügyvezetője)

**Határidő:** azonnal

**IV.**

**HATÁROZATI JAVASLAT**

**……/2025. (IX. 29.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 176/2025. (IX.23.) VISB számú határozata alapján – **engedélyezi,** hogy az Szombathely Nagymizdó SE a Szombathely elnevezést a fenti formában használhassa az egyesület fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal